Ego Alaydis ducissa, mater ducis Burgundie, notum facio omnibus presentibus et futuris quod ego, laude et assensu Hugonis karissimi filii mei ducis Burgundie, dedi in perpetuam elemosinam, pro remedio anime mee et patris predicti filii mei et antecessorum nostrorum, Deo et ecclesie beate Marie de Loco Dei prope Virgeium, ordinis cisterciensis, et sanctimonialibus ibidem Deo servientibus furnum meum de albergamento meo de Nuyz, ita quod nullum aliud furnum possit ibi nec in tota villa fieri, nisi de voluntate et mandato predictarum monialium. Dedi etiam eis liberum usagium in bosco del Fesc ad predictum furnum calefaciendum. Preterea dedi eis clausum meum de Morrey et pratum meum del Bruil juxta Locum Dei. Hec autem omnia supradicta dedi eisdem supradictis monialibus libere et qui[e]te habenda et pacifice in perpetuum possidenda, volens, precipiens, supplicans et exhortans quod dux Burgundie et quicunque tenebit ducatum et dominium Virgeii hanc donationem supradictam manuteneat prefatis monialibus et guarantiat contra omnes. Quod ut ratum, firmum et stabile maneat in posterum, sigillum meum feci presentibus litteris apponi in hujus rei testimonium et muninem. Actum anno Domini Mo CCo XXXo quarto, mense septembris.